Yantai

Yantai  (kinesisk: 烟台; pinyin: Yāntái, også kjent som Yentai og Chefoo) er en kinesisk by på prefekturnivå i provinsen Shandong ved Kinas kyst mot Bohai, en del av Gulehavet. Befolkningen innenfor bygrensene anslås (2004) til 652 000, men hele prefekturet har 6,35 millioner innbyggere. 
Byen er den største fiskerihavnen nordøst på Shandonghalvøya, og et viktig økonomisk senter.

Byens navn

Byens gamle vestlige navn Chefoo bygger egentlig på en misforståelse, fordi Chefoo egentlig er den lille øya Zhifu (moderne transkripsjon) i Bohai-havet som ble regjert fra Yantai på fastlandet. 
Men også navnet Yantai har noe med denne øya å gjøre. For under Ming-dynastiet ble det bygd et fyr på Zhifu.  Yantai betyr varselstårn.

Samferdsel

Både Kinas riksvei 204 (G204) og 206 (G206) begynner i Yantai.
G204  løper til Shanghai, gjennom provinsene Shandong og Jiangsu. G206 løper gjennom Shandong, Jiangsu, Anhui, Jiangxi og til slutt Guangdong.
Yantai Laishan internasjonale lufthavn betjener byen.

Historie

Regionen var opprinnelig befolket av en folkegruppe kalt dongyi, «de østlige yi» (som ikke var han-kinesere). Det antas at de i Xia-epoken tidlig i det annet årtusen f.Kr. hadde etablert et eget kongedømme i området rundt der den moderne byen Laizhou nå ligger. Den utviklet seg til føydalstaten Lai på de stridende staters tid, og ble så annektert av staten Qi. Under Qin-dynastiet tilhørte Yantai prefekturet Qi (kalt Donglai-prefekturet på Han-dynastiets tid). På Jin-rikets tid (265-420) ble Donglai kongedømme, men gikk senere tilbake til prefekturstatus (først jùn, deretter zhōu). Senere ble byen til subprefekturet Laizhou (under Qing-tiden subprefekturet Dengzhou).
I juli 1858 undertegnet det kinesiske keiserrike Tianjintraktaten, og Dengzhou forandret navn en siste gang. Yantai åpnet sin havn for handel i mai 1861, men ble ikke designert som internasjonal handelshavn før noe senere samme år, den 22. august. Dette dekretet ble ledsaget av konstruksjonen av Donghaipasset. 17 nasjoner, deriblant Storbritannia, etablerte ambassader i Yantai. Chefoo-konvensjonen ble undertegnet der i 1876.
I 1894 var byen blitt sete for en katolsk apostolisk vikar med ansvar for katolsk misjon i det som ble kalt det apostoliske vikariat Øst-Shandong (fra 1924 kalt det ap. vikariat Chefoo). Den 11. april 1946 ble det oppgradert til bispedømme ved navn Yentai. Den kinesiske fransiskanerpresten Alphonsus Zong Huaimo O.F.M. (1904-1975/1978) ble biskop der i 1951. Etter at alle utenlandske biskoper ble utvist av kommunistregimet i 1953, ble den katolske kirke utsatt for et sterkt press for å innordne seg som en kommunistiskstyrt statskirke løsrevet fra Pavestolen. I 1957 ble biskop Zong en av de første ti såkalte «patriotiske» biskoper i denne nye kirkelige struktur.  
Den 12. november 1911 erklærte den østlige grenen av Tongmeng Hui seg som del av den revolusjonære bevegelse. Neste dag etablerte den Shandongs militærregjering, og den påfølgende dag gav den seg selv det nye navnet Yantaiavdelingen av Shandongs militærregjering. I 1914 ble Jiaodong-kretsen organisert med Yantai som hovedstad. Jiaodongkretsen forandret i 1925 navn til Donghaikretsen. Den 19. januar 1938 deltok Yantai som del av en antijapansk revolusjonær komité.
Etter opprettelsen av Folkerepublikken Kina ble Yantai i 1950 gitt bystatus og de nærliggende byene Laiyang og Wendeng ble tillagt den som «spesialregioner». Wendeng ble innlemmet i Laiyang seks år senere, og denne større  Laiyang spesialregion ble deretter slått sammen med Yantai. Den nye enheten ble designert som Yantairegionen. I november 1983 fikk regionen status som på prefekturnivå.